Ме́сяца сентября́ в 26-й день
Му́ченика Никола́я Коси́нскаго

Тропа́рь, глас 2:

Христа́ всем се́рдцем возлюби́в,/ жела́ния плотска́я отве́ргл еси́/ и, пусты́ннаго жития́ взыску́я,/ я́ко стра́нник в ку́щи лесно́й всели́лся еси́./ Егда́ же призва́ тя Бог к сла́ве жи́зни ве́чныя,/ испове́дание до́брое пред гони́тели му́жественне прине́сл еси́/ и вене́ц сугу́б де́вства и му́ченичества от Го́спода прия́л еси́./ Те́мже, святы́й му́чениче Нико́лае,/ моли́ Христа́ Бо́га// спасти́ся душа́м на́шим.

Конда́к, глас 6:

Я́ко дре́во, насажде́нное при исхо́дищих вод,/ доброде́тельми мно́гими процве́т,/ плод терпе́ния Христу́ прине́сл еси́/ и, лю́тым мучи́телем предста́в,/ о́браз и́стиннаго смире́ния яви́л еси́/ и ве́ру правосла́вную тве́рдо испове́дал еси́./ Сего́ ра́ди восхваля́ем тя, вопию́ще:/ ра́дуйся, святы́й му́чениче Нико́лае,// ве́си Коси́нския украше́ние.

Велича́ние:

Велича́ем тя,/ святы́й му́чениче Нико́лае,/ и чтим честна́я страда́ния твоя́,/ я́же за Христа́// претерпе́л еси́.

Моли́тва

О пресла́вный и добропобе́дный му́чениче Христо́в Нико́лае, и́стинный сы́не Святы́я Це́ркве, ве́си Коси́нския украше́ние и гра́да Ре́утова похвало́! Ты, во дни всео́бщаго отступле́ния от ве́ры, Христа́ не отве́рглся еси́ и, Тому́ еди́ному после́довав, в ку́щу пусты́нную всели́лся еси́. Благода́тию же Ду́ха Свята́го укрепля́емь, преще́ний безбо́жных не убоя́лся еси́ и ве́ру правосла́вную да́же до кро́ве испове́дал еси́. Те́мже, врата́ми пра́вды в Ца́рство Небе́сное вшед, с новому́ченики Це́ркве Ру́сския во ве́ки пребыва́еши. Ей, святы́й му́чениче Нико́лае, моли́ся, да пода́ст нам Госпо́дь за́поведи Его́ животво́рныя соблюсти́, ве́ру и́стинную сохрани́ти и Ца́рствия Небе́снаго дости́гнути, иде́же, ра́дующеся, прославля́ем Отца́, и Сы́на, и Свята́го Ду́ха, во ве́ки веко́в. Ами́нь.

*Утверждены Священным Синодом*

*Русской Православной Церкви
08.12.2020 (журнал № 99).*